
NOLIKUMS
Ādažos, Ādažu novadā

17.07.2026 					Nr. ĀNP/4-14/26/5

Atklāta konkursa nolikums Ādažu novada pašvaldības Centrālās pārvaldes Juridiskās un iepirkumu nodaļas vadītāja amata pretendentu atlasei

Izdots saskaņā ar Pašvaldību likuma 
20. panta piekto daļu 

I. Vispārīgie jautājumi
1. [bookmark: _Hlk234569330]Šis nolikums nosaka kārtību, kādā Ādažu novada pašvaldība organizē atklātu konkursu iestādes “Centrālā pārvalde” amatam “Juridiskās un iepirkumu nodaļas vadītājs” (kods pēc klasifikatora 1213 23) (turpmāk – JIN).
2. Konkursa mērķis ir apzināt un izvēlēties atbilstošāko amata pretendentu.
3. Konkursa uzdevums ir salīdzinoši novērtēt amata pretendentu profesionālo kompetenci, atbilstību amatam un motivāciju.
II. Konkursa organizācija
4. Konkursa komisiju 5 cilvēku sastāvā izveido ar pašvaldības izpilddirektora rīkojumu.
5. Komisija šajā nolikumā noteiktajā kārtībā veic pretendentu un viņu pieteikumu izvērtēšanu, kā arī nosaka interviju norises laiku un vietu.
6. Komisija ir lemttiesīga, ja tās sēdē piedalās vismaz 3 komisijas locekļi.
7. [bookmark: _Hlk129003836]Komisijas sēdes protokolē Centrālās pārvaldes Personāla nodaļas darbinieks. Komisija paraksta tās sēžu protokolus. Komisijas darbība tiek uzskatīta par izbeigtu pēc protokola parakstīšanas par izvēlēto atbilstošāko labāko pretendentu.
III. Konkursa dalībnieki
8. Konkursā var piedalīties jebkura pilngadīga persona, kura iesniegusi pieteikumu kopā ar visiem šajā nolikumā noteiktajiem dokumentiem.
9. Pieteikumus var iesniegt pa pastu (Ādažu novada pašvaldība, Gaujas iela 33A, Ādaži, Ādažu novads, LV-2164, ar norādi “Konkursam uz Juridiskās un iepirkumu nodaļas vadītāja amatu”) vai personīgi (Ādažu novada Valsts un pašvaldības vienotajā klientu apkalpošanas centrā, Gaujas iela 33A, Ādaži, Ādažu novads) vai Stacijas iela 5, Carnikava, Carnikavas pagasts, Ādažu novads, darba dienās darba laikā, vai nosūtot elektroniski, parakstītu ar drošu elektronisko parakstu uz e-pasta adresi vakance@adazunovads.lv līdz 2026. gada 9.augustam plkst. 23.59.
10. Pieteikumam jāsatur šādi dokumenti:
10.1. dzīves un darba gaitu apraksts (CV, ieteicams Europass formā), norādot darba periodus, izglītības līmeni, darba pienākumus, valodas prasmes, autovadītāja kategoriju, kā arī prasmes darbā ar informācijas un komunikācijas tehnoloģijām;
10.2. motivācijas vēstule;
10.3. datorrakstā sagatavots redzējums par Juridiskās un iepirkumu nodaļas darba efektivitātes paaugstināšanu un centralizēto iepirkumu procesa riskiem (ne vairāk kā divas A4 lappuses);
10.4. amata prasībām atbilstošas augstākās izglītības dokumentu kopijas;
10.5. ieteikumu vēstules (ja ir);
10.6. citi dokumenti, ko pretendents uzskata par nepieciešamu.
11. Iesniedzot pieteikumu, pretendents apliecina, ka ir iepazinies ar šo nolikumu un piekrīt tā noteikumiem un savu personas datu apstrādei tikai konkursa mērķa ietvaros.
12. Konkursa otrās kārtas intervijas dienā pretendents uzrāda Komisijai dokumentu oriģinālus, kas apliecina pretendenta atbilstību konkursa nolikumam.
IV. Prasības pretendentam
13. Amata veikšanai nepieciešamā izglītība un prasmes:
13.1. [bookmark: _Hlk202998495]otrā līmeņa profesionālā augstākā vai akadēmiskā izglītība tiesību zinātnēs (jurista kvalifikācija);
13.2. vismaz trīs gadu vadības pieredze (nodaļas vai komandas vadībā) un praktiskā darba pieredze jurista amatā (vēlams valsts pārvaldē vai pašvaldībā);
13.3. zināšanas un pieredze publisko iepirkumu procesu organizēšanā (likumdošanas piemērošana, iepirkumu nolikumu un dokumentācijas izstrāde), kā arī par Elektronisko iepirkumu sistēmu (EIS) un Publikāciju vadības sistēmu (PVS);
13.4. pieredze pašvaldības vai valsts iestādes interešu pārstāvniecībā tiesā un citās tiesībsargājošās iestādēs;  
13.5. padziļināta izpratne par Valsts pārvaldes iekārtas likumu, Publisko iepirkumu likumu, pašvaldību darbību regulējošiem un citiem saistītajiem normatīvajiem aktiem; 
13.6. teicamas publiskās uzstāšanās, argumentācijas un sarunu vešanas prasmes, augsta stresa noturība;
13.7. prasme patstāvīgi pieņemt lēmumus un uzņemties atbildību, plānot un strukturēt nodaļas darbu un finanšu budžetu;
13.8. valsts valodas prasmes augstākajā līmenī atbilstoši Valsts valodas likuma prasībām un Eiropas Savienības vismaz vienas oficiālās valodas prasmes profesionālajai darbībai nepieciešamajā apjomā;
13.9. prasme darbam ar datorprogrammām (MS Office). Dokumentu un darbplūsmu vadības sistēmu (vēlams NamejsCity un VISVARIS) pārzināšana tiks uzskatīta par priekšrocību;
13.10. prasme sagatavot un noformēt lietvedības dokumentus;
13.11. labas plānošanas, organizatora un prezentācijas prasmes, loģiskā domāšana, mērķtiecība, prasme analizēt situāciju un novērtēt rīcības sekas, atrast piemērotāko risinājumu;
13.12. prasme izteikt un pamatot viedokli, patstāvīgi pieņemt lēmumus, strādāt komandā, kā arī darboties paaugstinātas intensitātes un stresa apstākļos;
13.13. lieliskas mutiskas un rakstiskas komunikācijas prasmes latviešu valodā;
13.14. nevainojama reputācija, kas nozīmē, ka nav iemesla pamatotām šaubām par personas nevainojamu reputāciju un nav pierādījumu, kas liecinātu par pretējo.
14. Galvenie amata pienākumi:
14.1. [bookmark: _Hlk203566521]vadīt, plānot un organizēt Juridiskās un iepirkumu nodaļas darbu un darbinieku pienākumu sadali divās pakalpojumu sniegšanas vietās (Ādažos un Carnikavā);
14.2. sniegt atzinumus par pašvaldības lēmumu, rīkojumu, līgumu, u.c. juridiska rakstura dokumentu projektu, tai skaitā citu iestāžu un struktūrvienību izstrādātajiem tiesību aktiem un dokumentiem, to atbilstību normatīvo aktu prasībām;
14.3. izstrādāt nodaļas reglamentu un budžeta projektu, kā arī nodrošināt piešķirto finanšu līdzekļu atbilstošu un racionālu izlietojumu;
14.4. izstrādāt padotajiem darbiniekiem amata aprakstus, noteikt uzdevumus un pienākumus, kontrolēt to izpildi, veicināt profesionālo pilnveidi;
14.5. nodrošināt pašvaldības centralizētā iepirkumu plāna sagatavošanu, publicēšanu EIS, kā arī pārraudzīt iepirkumu procesu norisi un nodrošināt tehnisko un organizatorisko atbalstu Iepirkumu komisijai;
14.6. izdot administratīvos aktus domes noteiktajā kārtībā (par tirdzniecības organizēšanu ielu tirdzniecības vietās un par personu dzīvesvietas deklarēšanas anulēšanu);
14.7. sagatavot līgumu projektus un pārvaldes lēmumus un administratīvos aktus pašvaldības noteiktajā kārtībā, kā arī izstrādāt normatīvos aktu projektus;
14.8. pārstāvēt pašvaldību tiesā civillietās un administratīvajās lietās, un citās tiesību aizsardzības, valsts un pašvaldību iestādēs saskaņā ar pašvaldības pilnvarojumu;
14.9. sagatavot prasības pieteikumu, apelācijas sūdzību, kasācijas sūdzību, blakus sūdzību, paskaidrojumu, lūgumu un citu dokumentu projektus civillietās, administratīvajās lietās.
V. Pieteikumu izskatīšana, vērtēšanas kritēriji, lēmuma pieņemšana
15. Komisija veic pretendentu vērtēšanu divās kārtās, nepieciešamības gadījumā nosakot papildu kārtas vai pagarinot konkursa termiņu.
16. Pirmajā kārtā 5 darba dienu laikā pēc pieteikumu iesniegšanas termiņa beigām komisija izvērtē pieteikumus, kā arī iesniegto dokumentu atbilstību šim nolikumam.
17. [bookmark: _Hlk132112770]Otrajā kārtā (intervijā) klātienē piedalās pretendenti, kurus komisija atzina par atbilstošiem pirmajā kārtā. Protokolētājs ar e-pasta starpniecību paziņo pretendentiem intervijas norises laiku un vietu. Intervijas laikā komisija uzdod jautājumus un vērtē atbildes par pretendentu izglītību, darba pieredzi, motivāciju, amata prasmēm, spēju publiski uzstāties, sniegt kompetentas atbildes amata jomas jautājumos, izpratni par amata pienākumiem, to izpildes organizāciju, iestādes darba vadīšanu un JIN attīstības virzieniem. Pretendentus vērtē saskaņā ar kritērijiem (1.pielikums). Katram pretendentam aprēķina kritēriju vidējo punktu skaitu, ko veido Komisijas locekļu veiktā individuālā novērtējuma vidējā punktu summa.
18. Trešajā kārtā, ja tāda būs nepieciešama, piedalās pretendenti, kuri otrajā kārtā ieguva augstākos novērtējumus. Pretendentus vērtē saskaņā ar kritērijiem (2.pielikums). Komisija uz vietas uzdod pretendentiem vienlaikus izpildīt vienu rakstveida praktisko uzdevumu amata atbildības jautājumos, kura rezultātu tie individuāli prezentē Komisijai un atbild uz jautājumiem. Katram pretendentam aprēķina kritēriju vidējo punktu skaitu, ko veido Komisijas locekļu individuāli veiktā novērtējuma vidējā punktu summa.
19. Komisija pieņem lēmumus sēdē, atklāti balsojot. Lēmums ir pieņemts, ja par to nobalso vairāk nekā puse no Komisijas locekļiem. Ja balsis dalās līdzīgi, Komisija rīko atlases papildu kārtu vienādu punktu skaitu ieguvušiem pretendentiem, uzdodot jautājumus amata atbildības jomās. Vērtēšana notiek šajā punktā noteiktajā kārtībā.
20. Lēmumu par konkursa uzvarētāju pieņem bez pretendentu klātbūtnes, pamatojoties uz pēdējā kārtā iegūtā individuālā vērtējuma lielāko punktu summu.
21. Ja konkurss noslēdzas bez rezultāta, komisija pieņem lēmumu atkārtoti izsludināt konkursu.
VI. Noslēguma jautājumi
22. Par konkursa rezultātiem paziņo katram pēdējā kārtā intervētajam pretendentam rakstveidā e-pastā 5 darba dienu laikā pēc komisijas sēdes.
23. Savu piekrišanu uzsākt amata pienākumu izpildi konkursa uzvarētājs apliecina rakstveida iesniegumā e-pastā 3 darba dienu laikā pēc tam, kad saņēmis informāciju par konkursa rezultātiem.
24. Personāla nodaļa sagatavo un iesniedz pašvaldības izpilddirektoram lēmuma projektu par konkursa uzvarētāja iecelšanu amatā. Pozitīva lēmuma gadījumā pretendents tiek pieņemts darbā, noslēdzot darba līgumu ar pārbaudes termiņu.
25. Ja konkursa uzvarētājs atsakās ieņemt amatu vai komisija var pieņemt lēmumu par nākošā pēdējā kārtā intervētā pretendenta ar lielāko iegūto punktu summu izvirzīšanu apstiprināšanai amatā, vai arī pašvaldība var izsludināt atkārtotu konkursu.
26. Informāciju par konkursu publicē pašvaldības tīmekļvietnē www.adazunovads.lv, Nodarbinātības valsts aģentūras tīmekļvietnē www.nva.gov.lv, vakanču portālā www.cv.lv un sociālā tīkla Facebook pašvaldības vietnē.
27. Netiek vērtēti pieteikumi, kas saņemti pēc šajā nolikumā noteiktā termiņa vai nesatur visu nolikumā noteikto informāciju.
28. Iesniegtie dokumenti pretendentam atpakaļ netiek izsniegti.
29. Pieteikumi ir spēkā 4 mēnešus no konkursa izsludināšanas dienas (derīguma termiņš). Šajā laikā Komisija nodrošina pieteikumu drošu glabāšanu. Konkursa gaitā iegūtās ziņas par pretendentiem ir konfidenciālas. Pieteikumi pēc to glabāšanas termiņa beigām tiek iznīcināti.
30. Konkursa dokumentiem tiek noteikts ierobežotas pieejamības informācijas statuss.


Pašvaldības izpilddirektors						G. Porietis


1. pielikums

PRETENDENTU VĒRTĒŠANAS KRITĒRIJI 1. KĀRTĀ

Pretendenta vārds un uzvārds:	

	Kritēriji
	Punktu skaits

	1. Otrā līmeņa profesionālā augstākā vai akadēmiskā izglītība tiesību zinātnēs (jurista kvalifikācija).
Maģistra grāds (tiesību zinātnes, vadības vai finanšu jomā)
	3

1

	2. Vismaz trīs gadu pieredze:
· praktiskā darba pieredze jurista amatā (vēlams valsts pārvaldē vai pašvaldībā)
· struktūrvienības vadības pieredze (vadītājs vai vietnieks juridiskā jomā)
· darba pieredze iepirkumu komisijā
	
3

3

1

	3. Pakļautībā esošo darbinieku skaits:
· līdz 5 darbiniekiem
· vairāk par 5 darbiniekiem
	
1
2

	4. Valsts valodas zināšanas
	2

	5. Eiropas Savienības vismaz vienas oficiālās valodas prasmes
	1

	6. Pieredze publisko iepirkumu procesu organizēšanā
	2

	7. Pieredze pašvaldības vai valsts iestādes interešu pārstāvniecībā:
· tiesā
· citās tiesībsargājošās iestādēs
	
2
1

	Kopējā maksimālā punktu summa:
	22





2. pielikums

PRETENDENTU VĒRTĒŠANAS KRITĒRIJI 2. KĀRTĀ

Pretendenta vārds un uzvārds:	

	Kritēriji
	Maksimālais punktu skaits

	1. Redzējums par Ādažu novada Juridiskās un iepirkumu nodaļas darba efektivitātes paaugstināšanu un centralizēto iepirkumu procesa riskiem (ne vairāk kā divas A4 lappuses) (vērtēšanas kritēriji tiks izstrādāti atsevišķi lietošanai tikai Komisijai)
	7

	2. Izpratne par tiešajiem amata pienākumiem
	6

	3. Spēja sniegt kompetentas atbildes amata jomas jautājumos
	6

	4. Prasme noteikt prioritātes, plānot, organizēt savu un kontrolēt padoto darbu
	6

	5. Vadības prasmes, noturība stresa situācijā, prasme strādāt komandā un organizēt darbu
	5

	6. Komunikācijas un argumentācijas prasmes, spēja publiski uzstāties
	5

	7. Padziļināta izpratne par Valsts pārvaldes iekārtas likumu, Publisko iepirkumu likumu, pašvaldību darbību regulējošiem un citiem saistītajiem normatīvajiem aktiem
	5

	6. Motivācija 
	3

	Kopējā maksimālā punktu summa:
	43



Piezīmes izvērtēšanas laikā:






Komisijas loceklis: _________________________________________________________________
                                                                       (paraksts, paraksta atšifrējums)



3. pielikums

PRETENDENTU VĒRTĒŠANAS KRITĒRIJI 3. KĀRTAI

Pretendenta vārds un uzvārds:	

	Kritēriji
	Maksimālais punktu skaits

	1. Praktiskais uzdevums (vērtēšanas kritēriji tiks izstrādāti atsevišķi un lietošanai tikai Komisijai)
	10

	2. Spēja sniegt kompetentas atbildes praktiskā uzdevuma jautājumos
	6

	3. Spēja sniegt kompetentas atbildes amata kompetences jautājumos
	3

	4. Spēja publiski uzstāties
	3

	Kopējā maksimālā punktu summa:
	22




Piezīmes izvērtēšanas laikā:

	





Komisijas loceklis: __________________________________________________________________
                                                                                          (paraksts, paraksta atšifrējums)

